Héraðsdómur Reykjavíkur hefur dæmt tryggingafélagið Vörð til að greiða manni 91 milljón króna í skaðabætur. Maðurinn datt í stiga skemmtistaðar árið 2016 og hlaut varanlega höfuðáverka og skerðingar. Skemmtistaðurinn taldist ekki hafa uppfyllt kröfur í byggingasamþykkt þegar hann var reistur og var talið sannað að það hafi orsakað slysið.
Maðurinn var ásamt félaga sínum á leið niður stiga á skemmtistað í miðborg Reykjavíkur þegar hann hrasaði og féll niður stigann sem lá frá anddyri staðarins á jarðhæð og upp á aðra hæð. Maðurinn lenti í anddyri staðarins með höfuðið á undan á steyptu gólfinu. Á bráðadeild Landspítalans kom í ljós innanbastsblæðing yfir hægra heilahveli mannsins, marblæðingar neðan til framheila og brot hægra megin í botni höfuðkúpu. Agnar Þór Guðmundsson, lögmaður mannsins, segir dóminn afdráttarlausan í því að ástæða slyssins sé ekki nein önnur en stiginn sem maðurinn féll í.
Ráðist var í framkvæmdir á húsnæðinu árið 2015, áður en staðurinn var opnaður. Stiganum var þó ekki breytt og hann er enn óbreyttur.